மதங்களும், மத வழிபாடும் நம் மக்களோடும் வாழ்வியலோடும் இரண்டறக் கலந்தவை. வாழ்வதற்குத் தேவையான மன பலத்தையும், உறுதியையும் தருவது மதம் மற்றும் மத வழிபாட்டில் கொண்டிருக்கும் நம்பிக்கையே. அந்த நம்பிக்கை, வாழும் சூழல், வாழ்க்கை முறை என்று ஒவ்வோர் இடத்திலும் ஒவ்வொருவிதத்தில் மாறுபடும். நம் ஊரில் இந்து, இஸ்லாம், கிறிஸ்துவர், பௌத்தர், சமணர், பார்சி... எனப் பல மதத்தைச் சேர்ந்தவர்கள் வாழ்ந்துகொண்டிருக்கிறார்கள். இந்துக்களின் கோயில்கள், முஸ்லிம்களின் மசூதி, கிறிஸ்துவர்களின் தேவாலயம்... இவற்றையெல்லாம் நாம் அறிந்திருப்போம். ஆனால், இவை தவிர நம் ஊரில் மாற்று மதத்தினர்களின் வழிபாட்டுத் தலங்களான சமணர்களின் மகாவீரர் கோயில், பார்சி இனத்தவரின் நெருப்புக் கோயில், பௌத்தர்களின் விகார், சீக்கியர்கள் வழிபடும் குருத்வாரா ஆகிய வழிபாட்டு கோயில்கள் அங்கொன்றும், இங்கொன்றுமாக இருக்கத்தான் செய்கின்றன.